PREB คว้างานก่อสร้างใหม่ 2.1 พันลบ. หนุน Backlog ปีนี้ทะลุหมื่นลบ. รับรู้รายได้ถึงปี 64
PREB คว้างานก่อสร้างใหม่ 2.1 พันลบ. หนุน Backlog ปีนี้ทะลุหมื่นลบ. รับรู้รายได้ถึงปี 64
PREB คว้างานก่อสร้างใหม่ 2.1 พันลบ. หนุน Backlog ปีนี้ทะลุหมื่นลบ. รับรู้รายได้ถึงปี 64
11 ต.ค. 2562

นายวิโรจน์ เจริญตรา กรรมการผู้จัดการ บริษัท พรีบิลท์ จำกัด (มหาชน) หรือ PREB เปิดเผยว่า แม้ภาพรวมธุรกิจก่อสร้างและตลาดอสังหาริมทรัพย์ยังคงชะลอตัว จากกำลังซื้อที่ลดลง แต่ในส่วนของโครงการขนาดใหญ่ของภาคเอกชนที่เตรียมก่อสร้างเพื่อรองรับความต้องการลูกค้าที่มีกำลังซื้อ ในแต่ละเซกเมนต์ ยังคงเดินหน้าขยายการลงทุน
โดยล่าสุด บริษัทฯได้รับงานก่อสร้างของภาคเอกชนมูลค่าโครงการกว่า 2.1 พันล้านบาท คาดว่าส่งผลให้ภายในปีนี้มีงานในมือรอรับรู้รายได้ (Backlog) ทะลุ 10,000 ล้านบาท และจะทยอยรับรู้รายได้ไปจนถึงปี 2564 ผลักดันรายได้และกำไรเติบโตอย่างต่อเนื่อง  สามารถสร้างผลตอบแทนที่ดีให้กับนักลงทุนได้ในระยะยาว
“แม้สถานการณ์ตลาดอสังหาริมทรัพย์จะชะลอตัว แต่ในแง่ของผู้ประกอบการยังคงมีความจำเป็นต้องขยายการลงทุน เพื่อสร้างโอกาสเติบโต ซึ่งทำให้ธุรกิจของ PREB ยังคงมีงานใหม่เข้ามาอย่างต่อเนื่อง”นายวิโรจน์ กล่าว
ทั้งนี้ ในปัจจุบันสัดส่วนรายได้ของ PREB ส่วนใหญ่มาจากการรับงานโครงการก่อสร้างของภาคเอกชนเกือบ 100% และคงเหลืองานคงค้างในส่วนของโครงการของหน่วยงานราชการเพียงเล็กน้อย
อีกทั้งบริษัทฯ ยังคงเดินหน้าในการเข้ายื่นซองประมูลโครงการประเภทอาคารสูงของภาครัฐและเอกชนเพิ่มเติมอย่างต่อเนื่อง เพื่อเพิ่มพอร์ตของบริษัทให้เติบโต จากการรับรู้ตัวเลขงานในมือทางด้านธุรกิจรับเหมาก่อสร้าง  ส่วนในด้านการบริหารต้นทุน บริษัทจัดให้มีการบริหารจัดการที่มีคุณภาพและได้ประสิทธิภาพอย่างสูงสุด